যূথিকা : তখন সুরকার ছিলেন যেমন পঙ্কজ মল্লিক, যদিও আমাদের কোম্পানিতে নয় – তাহলেও পঙ্কজ মল্লিকের সুরটা আমার ভালো লাগতো। ভীষ্মদেব চট্টোপাধ্যায় যে বাংলা গানগুলো করেছেন তা তো অপূর্ব। তখন ভীষ্মদেবের গান আমি গাইতে পারতাম না – মানে সবে গেছি শিখতে। আর সুরকার বলতে দুর্গা সেন, কমল দাশগুপ্ত। কমল দাশগুপ্তের কাছে আমি যেভাবে সুর পেয়েছি, আমার কিন্তু তখন মনে হতো যে, আমি একটা নতুন কোনো সুরের রাস্তায় গিয়েছি। মানে আগের সুরটুর সেখানে নেই, এটা নতুন ধারায় মনে হচ্ছে যেন একটা নতুন জীবন পেলাম। এরকম আমার মনে হতো। আমার যতো গান – যতো রেকর্ড আমি করেছি প্রায় সবই কমল দাশগুপ্তের সুরে। এবং কাজীদার সুরে কিছু আছে। কাজীদার সুরটাও আমার খুব প্রিয়। তিনি না হলে তো আমি ওখানে ঢুকতেই পারতাম না। তাঁর কাছে আমি চিরঋণী। কেননা সেখানে না ঢুকলে আজ আমি এখানে দাঁড়াতে পারতাম না। আর সুর আমার ভালো লাগতো কে.সি. দে, মৃণালকান্তি ঘোষ, জগন্ময় মিত্রের।